b'\n_START_ARTICLE_\nH\xc3\xa4gnanin ulkoilmamuseo\n_START_SECTION_\nRakennuksia\n_START_PARAGRAPH_\nMuseon alueella olevia kulttuurihistoriallisesti arvokkaita rakennuksia ovat muun muassa 1700-luvulta per\xc3\xa4isin oleva, Lillpiten kyl\xc3\xa4st\xc3\xa4 Piitimest\xc3\xa4 tuotu Storg\xc3\xa5rden, Sunderbynist\xc3\xa4 tuotu Peri-Hanschag\xc3\xa5rden, Piitimen Norrfj\xc3\xa4rdenist\xc3\xa4 tuotu 1700-luvun sotilastorppa sek\xc3\xa4 Kainuusta tuotettu 1800-luvulla rakennettu ja 1940-luvun kauppapuotia autenttisesti dokumentoiva Lanthandeln-kaupparakennus. Kauppapuodissa on my\xc3\xb6s myynniss\xc3\xa4 vanhanaikaisia tavaroita sek\xc3\xa4 matkamuistoja vanhanajan tyyliin j\xc3\xa4rjestettyn\xc3\xa4. Peri-Hanscha-kartanorakennus on suunnattu erityisesti lapsille, ja siell\xc3\xa4 on muun muassa puusep\xc3\xa4n paja sek\xc3\xa4 hein\xc3\xa4suova, johon lapset voivat hyppi\xc3\xa4.\n_START_SECTION_\nUlkoilmamuseo matkailukohteena\n_START_PARAGRAPH_\nUlkoilmamuseo on ollut suosittu matkailukohde etenkin lapsiperheille. Alueelle on sijoitettu keskikes\xc3\xa4st\xc3\xa4 elokuuhun tavallisimpia ruotsalaisia kotiel\xc3\xa4imi\xc3\xa4, kuten lehmi\xc3\xa4, lampaita, vuohia, kanoja ja kaniineja. Alueella j\xc3\xa4rjestet\xc3\xa4\xc3\xa4n erilaisia paikallisille ihmisille ja matkailijoille suunnattuja tapahtumia. H\xc3\xa4gnanin juhannusjuhla on jokakes\xc3\xa4inen tapahtuma, kuten my\xc3\xb6s viikkoa ennen juhannusta j\xc3\xa4rjestett\xc3\xa4v\xc3\xa4 Gammelstadin pelimannitapahtuma, jossa esiintyy useita paikallisia ja vierailevia kansallispukuihin pukeutuneita kansanmuusikkoja. Joulukuussa alueella j\xc3\xa4rjestet\xc3\xa4\xc3\xa4n joulumarkkinat. Kes\xc3\xa4aikoina alueella on my\xc3\xb6s ajanmukaisiin asuihin pukeutuneita "piikoja" ja "renkej\xc3\xa4", jotka esittelev\xc3\xa4t museovieraille Ruotsin rannikkoseudun ihmisten historiallista el\xc3\xa4m\xc3\xa4\xc3\xa4._NEWLINE_Ryhm\xc3\xa4t voivat tilata erikseen k\xc3\xa4sity\xc3\xb6l\xc3\xa4isn\xc3\xa4yt\xc3\xb6ksi\xc3\xa4 ja muutakin historiallisesti s\xc3\xa4vytettyj\xc3\xa4 ohjelmapalveluita erillist\xc3\xa4 maksua vastaan. Museoalueen palveluihin kuuluu my\xc3\xb6s kahvila Kaf\xc3\xa9 F\xc3\xa4gnan. Alueelle on yleens\xc3\xa4 vapaa p\xc3\xa4\xc3\xa4sy, paitsi juhannuksena ja erityistapahtumien yhteydess\xc3\xa4. Museon alueelta l\xc3\xa4htee my\xc3\xb6s \xe2\x80\x9dMuinaisajalta nykyaikaan\xe2\x80\x9d -niminen vaellusreitti, joka kulkee Gammelstadin lahden luonnonsuojelualueen laitaa ja yhdist\xc3\xa4\xc3\xa4 kirkkokyl\xc3\xa4n Luulajan teknilliseen yliopistoon. Noin kilometrin k\xc3\xa4velymatkan p\xc3\xa4\xc3\xa4ss\xc3\xa4 sijaitsee ns. Linn\xc3\xa9n l\xc3\xa4hde, joka yhdistet\xc3\xa4\xc3\xa4n usein Carl von Linn\xc3\xa9n kuvailemaan historialliseen vierailuun Gammelstadissa vuonna 1732._NEWLINE_H\xc3\xa4gnanin ulkoilmamuseo valittiin Ruotsin museoyhdistyksen j\xc3\xa4seneksi vuonna 2011.'